IP-telefon
IP-telefon və ya VoIP telefon — uzaq məsafədə olan abunəçilərin səsli kommunikasiyası üçün telekommunikasiya cihazı. Səs ötürülməsi üçün bir vasitə olaraq, belə bir telefon IP-telefoniya provayderinin proksi serverinə, IP PBX və ya VoIP serverinə qoşulan IP şəbəkəsindən istifadə edir. Gedən zəng icra olunan zaman proksi server şəbəkədə yığılmış nömrəyə uyğun gələn digər oxşar serverləri tapır. Əgər zəng PSTN abunəçisinə ünvanlanıbsa, o zaman sorğu istənilən abunəçinin yerləşdiyi telefon şəbəkəsinin keçidi ilə inteqrasiya olunmuş proksi server tərəfindən qəbul edilir. IP-telefonların yaranması səsin IP şəbəkələri üzərindən ötürülməsi prosedurunu təsvir edən VoIP texnologiyasının yaranması və inkişafının nəticəsi idi. İndiki dövrdə IP-telefoniya və IP-telefonlar tədricən ənənəvi telefoniyanı (PSTN) əvəz edir. Bu cür yerdəyişmə daha çox bazarın korporativ sektorunda, daha az dərəcədə isə istehlak bazarı sektorunda baş verir.